
        
            
                
            
        

    
	Ц. Уламбаяр

	 

	ГЭРЭЛТ ХҮҮ

	(Өгүүллэгүүд)

	 

	“ХЗЭ-ийн Төв Хорооны Сургууль пионерын хэлтэс” 1950 онд Улаанбаатар хотноо эрхлэн хэвлүүлсэн номыг 

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЭНХТҮВШИНИЙ БЭЛЭГ

	(Өгүүллэг)

	 

	Оройн 5 цаг болж яндан хүнгэнэн дуугараад, ажил албанаасаа тарсан үй түмэн хүн гэр гэрийн зүг бужигнан явцгааж байлаа. Энэ орой Энхтүвшиний байдаг цэцэрлэгт эцэг эхүүд нь ирж, хүүхдүүдээ аваад ганцхан Энхтүвшин хоцорлоо. Цэцэрлэгийн дотоод журам бол гэрээс нь хүн ирээгүй цагт хүүхдийг гадагш нь явуулдаггүй хэрэг юм байжээ. Энхтүвшиний эцэг Батхүү нь савхин гутлын үйлдвэрт ажилтай, эх Эрдэнэ нь дунд сургуулийн багш юм. Тэгээд орой болгон яг таван цагт өвөө нь ирж авдаг байжээ. Гэтэл энэ орой алга. Өвөө гэж өвгөн аав Чулууныгаа нэрлэдэг юм. 

	Таван цагаас 10 минут өнгөрч байхад Чулуун гуай ирлээ.

	— Энэ өдөр өвөө нь тун их ажилтай байгаад хүүгээ яг цагт нь авч чадсангүй гэж буруугаа хүлээсэн янзтай хэлж байлаа. Өвөөгийн ажил гэж юу байдаг юм бэ, их сайн даа л аав ээж хоёрын хоол цайг бэлтгэ ээ биз гэж Энхтүвшин бодож байлаа. Ер нь өвгөн Чулуун их хачин хүн юм, ямар ч ажилгүй мөртөө өглөө болгон долоон цагт яаран босоод ажлынхаа хувцсыг өмсөж:

	— Хүүхэд минь ажилдаа явцгаая гээд Энхтүвшинийг цэцэрлэгт нь хүргэж өгөх гэж яаруулаад байдаг байжээ. 

	Ер нь хэн ч харсан Чулууны хийдэг ажил гэвэл өглөө орой хоёр хүүхдийн цэцэрлэгт нэг очоод, орой хүү бэр хоёрынхоо хоол цайг бэлтгэхээс өөр гойдын ажилгүй шиг харагддаг байлаа. 

	Гэвч Чулуун байсхийгээд л:

	— Аавынх нь ажлын хувцас муудаж байна, сольж аль гэж хүү бэр хоёроосоо шаарддаг байлаа. Тэр хоёр нь ч олон таван үггүй шинийг сольж өгдөг байжээ. 

	Чулуун, залуу явахдаа чулуугаар их юм сийлдэг хүн байжээ. Тэгээд нутагтаа уран Чулуун гэдэг алдартай болсон юм. Ардын засгийн үед гар үйлдвэрийн чулуун хэрэглэлийн артельд орж 20 гаруй жил энэ ажилдаа багшилж олон хүнийг уран дархан болгон сургажээ. Сүүлийн үед өвгөн настай болсон гэж Чулууныг ажлаас нь чөлөөлж, одоо улсаас тэтгэвэр өгдөг болжээ. Би ажлын чадваргүй боловч зүгээр суугаад улсынхаа тэтгэврийг авч байдаг нь таарахгүй хэрэг, би чадах тэнцэх ажил олж хийнэ гэж хэлдэг байжээ. 

	Тэгэхэд нь хүү бэр хоёр нь “аав минь та одоо өндөр настай болжээ. Харин бид хоёрынхоо сурах хөдөлмөрлөхөд тусалж, ач хүү Энхтүвшинээ аятайхан бойжуулж байвал тэр чинь улс түмэндээ бага боловч тус нэмэр болно” гэж олон удаа ятгуулсны дараа юм хэлэхээ больжээ. Гэвч ажлын хувцас нь байсхийгээд л урагдаж жилд дөрөв дахин сольдог нь хачин гайхалтай хэрэг юм. 

	Энхтүвшинийг өвөө нь орой болгон ирж авахдаа нөгөөх ажлынхаа хувцсыг тайлаагүй хэвээр ирдэг байсан бол энэ орой их гоёж шинэ хувцсаа өмссөнөөр барахгүй ударникийнхаа тэмдгийг хүртэл зүүсэн байлаа. Энхтүвшин өвөөтэйгөө хөтлөлцөн гэрийн зүг явахдаа урьд адил олон юм шалгааж:

	— Өвөө! Миний энэ нэрийг та өгсөн юм уу?

	— Тийм ээ! Өвөө нь өгсөн юм. 

	— Та яагаад ийм урт нэр өгсөн юм бэ?

	— Миний хүү чи бол Энх тайван, саруул төвшин сайхан энэ цагт төрсөн учраас өвөг аав нь хүүдээ Энхтүвшин гэж нэр өгсөн юм гэх зэрэг ярилцсаар гэртээ ирцгээв. Энхтүвшинийг гэртээ ороход нээрээ ч өвөө нь энэ өдөр тун их ажил хийсэн бололтой байна. Шинэ жилийн баяраар хэрэглэх гэсэн айрганаасаа хүртэл гэсгээгээд том ваарт хийж бас нэг ширээ засаж тавагт чихэр жимс дүүргэн тавьсан байна. 

	Энхтүвшин тавагтай чихрийг сонирхож, ширээн тийш дөхөж очтол цагаан чулуугаар тоноглосон ногоон чулуун хайрцаг байхыг хараад чихэр авах гэснээ болиод тэр хөөрхөн хайрцгийг онгойлгож үзэх гэсэнд өвөө нь сандарч:

	— Хүү минь битгий онгойлго, цаг нь болоогүй гэсэнд хүүгийн үзэх дур нь хүрч:

	— Өвөө, та энэ хөөрхөн хайрцгийг надад өгөх гэж байгаа юм уу, дотор нь юу байгаа юм бэ? гэсэнд

	— Энэ хайрцагтай юмыг Сталинд явуулах гэж байгаа юм. Дотор нь сонин зүйл бий гэж хэлсэнд Энхтүвшин, заавал үзнэ гэж шалгаагаад болохоо болив. 

	Түүнд чихэр өгч үзэв. Авсангүй. Мөн алим өгөв, болсонгүй. Чулуун арга ядахдаа үлгэр ярьж өгөх хэрэгтэй боллоо. Энхтүвшин аав ээж хоёрыгоо ирсний дараа хайрцагтай юмыг заавал үзнэ гэж ам өгсний сүүлд үлгэр яриулах болов. Үүнд:

	Өвөө нь өөрийнхөө намтраас нэг хэсгийг ярьж өглөө.

	— Өвөө нь урьд чулуугаар шатар, аяганы тээг зэргийг хийдэг байлаа. Гэтэл нэг өдөр өвөөг нь хошууны ноён дуудаж аваачаад надад гоё сайхан шатар хийж аль гэж тушаасан юм. Өвөө нь хэдийгээр дургүй байсан боловч аргагүй ноёны тушаалыг дагаж нэг шатар хийж өглөө. Түүний хариу шанд 100 хоног 80 жингийн хүнд хар гинжийг зүүх ял эдэлсэн юм. Учир нь тэр шатрын ноёны малгайг нь жинсгүй, нүдийг нь өөрийнхөө хошуу ноёны нүдтэй нь адилхан хялар болгож хийснээс намайг тэгж яллан дөнгөлсөн юм гээд цааш нь ярих гэтэл Энхтүвшин яриаг нь тасалж;

	— Өвөө! та тэгээд тэр том гинжийг дааж байсан уу? гэж асуусанд

	— Даахгүй гээд яах вэ дээ хүү минь, тэр гинжийг хангинуулан чирээд, айлуудын хооронд тэнүүчлэн гуйлга гуйж явсан юм.

	— Өвөө! та тэгээд одоо тэр музейд байдаг модон хүний хүзүүндээ зүүсэн том гинжийг зүүж байсан юм уу? гэсэнд:

	— Тийм ээ, тэр гинжийг чинь зүүж байсан юм гэлээ.

	— Өвөө! Таныг зодож байсан ноён чинь бас тэр музейд байдаг модон ноён шиг муухай харцтай, дошгин ноён байсан юм уу? гэсэнд:

	— Түүнээс чинь илүү, бүр аймаар муухай харцтай, боол хүнийг хараад нэг ч удаа инээж үзээгүй ноён байсан юм даа гэв. 

	Чулууны энэ яриа хайрцагтай юмыг үзэх гэсэн ач хүүгийнхээ хүслийг булааж чадсангүй. 

	Энхтүвшин бас хайрцаг тийш дөхөж очоод цонх өөдөө харж:

	— Аав ээж хоёр мөд ирэхгүй байх даа. Хоёулаа үүнийгээ үзье, гэж дахин шалгааж эхлэв. Гэтэл гаднаас Батхүү орж ирээд ширээ зассаныг харж;

	— Аав минь та, юунд ингэж юм хум төхөөрч, ширээ зассан юм? гэхэд, 

	— Тэгэлгүй яах вэ, маргааш чинь Сталинд явуулах баярын илэрхийлэлтэд гарын үсэг зурж, Сталиныхаа 70 насны ойг хийх өдөр шүү дээ. Тэгээд энэ түүхт өдрийг угтаж айлынхаа хүмүүсийг цайлах гэсэн юм. Хүү минь чи юунд уд аа вэ? гэхэд Батхүү:

	— Бид сая үйлдвэрийн ажилчдын дүнгийн хурал хийгээд тарлаа. Би энэ, 1949 оны 12 дугаар сарын 20-ны өдөр таван жилийхээ төлөвлөгөөг биелүүлээд 6 дахь жилдээ орлоо гэсэнд өвгөн Чулуун босож хүүгээ үнсээд:

	— Яасан сайхан хэрэг вэ, миний хүү улам сайн ажиллаарай! Энэ бол чиний ажлын зөвхөн эхлэлт гэдгийг бодож чармайн зүтгэ гэж аав нь захья гэв. 

	Энэ хооронд Энхтүвшиний гар нөгөө хайрцаг руу ойртсон байв.

	— Болоогүй хүү минь, ээжийгээ ирэхийг хүлээ, гэж өвөө нь хэлэв. 

	Гэтэл гаднаас Эрдэнэ, номуудаа барьсаар орж ирэв. Тэгээд ширээ зассаныг харж бас тэр гурвын баяртай байгааг үзээд улам ч их баясаж, номынхоо завсраас сонин гаргаж энэ сонин дээр миний тухай гарч гэсэнд Чулуун сониныг авч «Тэргүүний зүтгэлтэй багш эмэгтэй Эрдэнэ» гэсэн гарчгийг уншаад:

	— Яасан сайхан хийморьтой юм бэ. Юм болгон ийм их амжилттай бүтэж байх гэж, миний охин улам сайн ажилла! гэж хэлээд бэрийгээ үнсэж: — За одоо хүүхдүүдийнхээ сайн сайхныг үзэж, та нарын амжилт бүтээлийг сонсож байна ... би гурван жилийн турш урлан хийсэн зүйлээ одоо та нартаа үзүүлье гээд нөгөөх хайрцгаа онгойлгов. Их Сталины хөргийг гялалзсан өнгөтэй эрдэнийн чулуугаар сийлэн хийсэн байв. Энэ сийлбэрийг үзэхэд ард түмнийхээ их хүчинд төгс итгэсэн, төвшин тунгалаг, эелдэг тайван, энэрэнгүй хайрын чанар цогцолсон, жавхлант сайхан дүрийг тун яруу тодорхой гаргасны дээр маш уран хичээнгүй сийлсэн байлаа.

	— Аав нь тэгээд энэ сийлсэн хөргөө их Сталины 70 насны ойгоор бэлэг болгон явуулахыг бодож байна. Явуулах явуулахдаа ач хүүгийнхээ нэрээр нэрлэж, бидний Энхтүвшиний бэлгэ тэмдэг болгон явуулъя гэж санаж байна гэсэнд гурван хүүхэд нь хүзүүгээр нь тэврээд аавынхаа хацрыг дахин дахин үнсэцгээв.

	Энхтүвшин:

	— Өвөө! би Сталинд явуулах гэж гарынхаа үсгийг зурж сурсан одоо бичээд энэ хайрцагт хамт хийх үү? гэж нэрээ дармал хичээнгүйгээр бичиж ард нь хаалт дотор 7 настай гэж бичив.

	— За хүүхэд минь энэ хөргийг хөвөнгөөр нямбай сайн ороож хайрцагт хийгээд гадна талаар нь давхар модон хайрцагт агуулж тэр хайрцаг дээрээ ингэж бич! «Москва, Кремль, нөхөр Сталин танаа! эгэл жирийн хүмүүсийн Энхтүвшиний эрхэм бэлэг» гэж бич гэлээ.

	 

	1949 он.

	 

	
ГЭРЭЛТ ХҮҮ

	(Өгүүллэг)

	 

	Гэрэлт хүү нэг өдөр гудамжинд явж байлаа. Гэтэл манай хайрт удирдагч их жанжин Сүхбаатарыг хорлож алсан, нөгөөх заналт дайсан, Бадам эмч явж байхыг үзээд нүдээ их болгон цочиж зогтусав.

	Түүний байдлыг сайн ажиглавал, боловсон маягийн хувцас өмсөөд, ер ажиг сэжиггүй явж байна.

	Гэрэлтийн дотор хүйтэн оргиод, энэ хачин үзэгдлийг гайхан бодлоо. Дайсан бол янз бүрийн арга залийг хэрэглэдэг юм гэж эцэг Мандахынх нь хэлдэг үг, сонор сэрэмжтэй явах хэрэгтэй гэж үргэлж сургамжилдаг багш Батынх нь сургаалыг хажуугаас нь ямар нэгэн хүн давтан хэлэх шиг болж байлаа. 

	“Би ер нь арай буруу хүн таньж байгаа юм биш байгаа даа?” гэж бодоод, түүнийг дагаж нэлээд явлаа. Бадам эмч мөн болох нь хаашаа ч гарах газаргүй мөн байлаа. 

	Гэрэлт, тэр хүний урдуур нь хөндөлдөж зогсоод:

	— Хүн гуай хоёул сэргийлэх дээр очъё гэж хэлэв. Гэтэл тэр хүн хөмсгөө зангидаад гайхсан янзтай;

	— Яах юм бэ? гэсэнд Гэрэлт:

	— Яахыг тэнд очоод болъё гэсэнд тэр хүн:

	— Ахад нь тэнд очих хэрэг байхгүй, чи хэрэгтэй бол очиж бай гэж хэлээд цааш явах гэсэнд Гэрэлт:

	— Таныг сэргийлэх дээр очихгүй юм бол явуулахгүй гэж хэлээд цамцнаас нь барьж аваад тавихгүй зууралдсанд Бадам эмч тун их уурлаж, тэр хоёр ноцолдож эхлэв. Гэрэлт энэ дайсныг алдах нь гэж айсан бололтой ийш тийш харж, бүлтгэнэн байв.

	Гэтэл ашгүй нэг цагдаа явж байгаа харагдав. 

	Гэрэлт цагдааг дуудаж

	— Ах гуай! Энэ хүн их хэрэг гаргасан юм. Тэгээд сэргийлэх дээр очих гэтэл очихгүй гээд байх юм гэж хэлээд нүднийхээ нулимсыг арчиж байлаа.

	Цагдаа:

	— Ямар хэрэг гаргасан юм бэ? гэсэнд Гэрэлт:

	— Сэргийлэх дээр очиж байгаад хэлье гэсэнд цагдаа, тэр хүнийг ямар боловч сэргийлэх дээр авч очихоор шийдвэрлэж хоёулыг дагуулан явсаар сэргийлэхийн дежур1 дээр авч орлоо.

	Гэрэлт хүү Бадам эмчийг гараад зугтах вий, гэсэн бололтой хаалган талд зогсож байлаа.

	Дежур:

	— За та ямар хэрэг гаргасан хүн бэ? гэж асуусанд Бадам эмч ямар ч гэмгүй царай гарган:

	— За бүү мэд, гудамжинд зүгээр явж байтал энэ хүүхэд дайралдаад сэргийлэх дээр очъё гэж намайг явуулахгүй, цамцнаас зуурч аваад салахгүй байсанд энэ нөхөр цагдаа очив. Тэгээд хамтаараа явж энд хүрч ирлээ гэсэнд, Гэрэлт хүү, жижиг гараа зангидаад Бадам эмчийн зүг тэмүүлж:

	— Чи муу хар дайсан, ямар ч хэрэг гаргасангүй гэнэ үү? Чи Сүхбаатарыг хорлож алсныгаа нуух санаатай байна уу? гэж хэлээд учир зүггүй давшилсанд, дежур, хүүгийн толгойг илж, гарыг нь барьж арай гэж тогтоон:

	— Хүү минь чи энэ хүн Сүхбаатарыг хорлож алсныг яаж мэдсэн юм бэ? гэсэнд Гэрэлт, 

	— Ах аа! Энэ хүн намайг кино үзэж байхад Сүхбаатарыг хорлож алсан юм гэсэнд дежурийн байранд байсан бүх хүмүүс нижигнэтэл инээлдэв.

	— Хүү минь, чи одоо хэдэн настай вэ? гэсэнд Гэрэлт:

	— Найман настай гэлээ. 

	Дежур:

	— Хүү минь, чи тун томоогүй байна. Энэ хүн бол Сүхбаатарыг алсан тэр Бадам эмч биш. Харин түүний рольд2 тоглосон манай алдарт жүжигчин Равдан гэдэг хүн байгаа юм гэсэнд Гэрэлтийн урам хугарсан бололтой царай нь улайсхийгээд гадагш гарч гэрийн зүг явахдаа ёстой дайсныг нь барьж чадаагүйдээ гомдон харамсаж явлаа.

	 

	1943 он.

	 

	
НЭГНИЙ ӨГЛӨӨ

	Охин Бид-Ялах орноосоо босож хөнжил дотроо суугаад, “үүр цайх болоогүй юм болов уу? Бушуухан өглөө болоосой” гэж бодоод цонх руугаа харав. Цонхны цаана шөнийн өтгөн харанхуй бүрхээд гудамжаар явж байгаа машинуудын зурвас цагаан гэрэл нь, байшингийн доторхыг үе үе гэрэлтүүлж мөн охины нүүрэн дээр тусахад Бид-Ялах нүдээ анивчин гялбаж байснаа, босож очоод цахилгаан дэнгээ асаав. 

	Цаг гурав өнгөрч байна. Одоо ийм орой болсон хойно энэ олон машинууд, юу хийж ингэж явж байдаг юм бол? гэж бодохын улмаас, Алтанбулагт яваад хоёр хонож байгаа аавыгаа санав. Тэр одоо бас эдэн шиг ингээд л гэрлээ гялалзуулан давхиж яваа байх даа гэж санав.

	Гучин нэгний шөнийн чухам энэ минутад Бид-Ялахын эцэг Намсрай нь пиг дүүрэн дэвтэр харандаа ачсан ачааны машиныг жолоодоод намрын чийгтэй харанхуй энэ шөнө, нойргүй довтлон давхиж явахдаа өнөө шөнө яавал багтаж хот орох юм сан, маргааш хичээл эхэлнэ. Тэгэхэд миний энэ ачиж яваа ачаа онц хэрэгтэй болно гэж бодов. Бас өнөө шөнийн дотор багтаж энэ ачаагаа буулгавал хоёр дахь жил буюу 1949 оныхоо тээвэрлэх төлөвлөгөөт үүргээ гүйцэтгэж чадах болно гэж санав. Тэгвэл би таван жилд тээх зүйлээ, жил найман сарын дотор гүйцэтгэж чадах болно гэж бодоод, урагш улам хурдлахад, түүний өмнө засмал зам арчсан толь шиг гялтайн зурайгаад, замын хоёр талаар өндөр ургасан өвсний толгойд унасан хяруу, мөнгөн сувд шиг гялтганан харагдаж байлаа.

	Охин Бид-Ялах аавынхаа тухай олон юм бодохгүй, ганцхан нар мандаж өглөө бушуухан болоосой гэж яарч байв.

	Хөнжилдөө ороод нүдээ анив. Нойр нь хулжаад алга болжээ. Охиныг тухтай сайхан нойрсоход нь хэн ч саад болсонгүй. Ханын цаг хүртэл “унт унт, охин минь, би аяархан дуугаръя” гэсэн шиг алгуурхан тог тог цохилохоос өөр ямар ч чимээ аниргүй хачин нам гүм байлаа. Охин хэвтсээр нэлээд унтжээ. Тэгээд дахин сэрж намайг өглөө эрт бослоо гэж хэн ч буруушаахгүй байх гэсэн шиг босоод цонх руугаа харав. Ашгүй үүр хаяарч байлаа. За яамай даа гэж бодоод хувцаслаж аавынхаа бэлтгэж өгсөн номын сангийн жижиг шүүгээг онгойлгож хүүхдэд зориулан хэвлэсэн, голдуу зурагтай олон янзын номыг гаргаж, хуудаснуудыг эргүүлэн үзэж, би хэзээ нэг энэ номуудыг уншиж чаддаг болно доо гэж бодохын улмаас бичиг мэдэхгүйн гай их байдгийг санав. 

	Ноднин жил охиныг сургуульд оруулах гэж аав нь дагуулаад очжээ.

	Гэтэл сургуулийн багш:

	— Танай хүүхэд хэдэн настай юм бэ? гэж асуусанд аав нь бүх насандаа ганц удаа худал хэлж:

	— Манай охин энэ жил найман настай юм гэсэнд тэр багш:

	— Нэр нь хэн бэ? гэж асуугаад, Бид-Ялах гэдгийг сонсож дайны жил гарсан хүүхэд юм байна гэдгийг мэдээд:

	— Танай хүүхэд энэ жил долоотой юм байна. Сургуульд авахгүй, харин хойтон жил авчраарай, манай зарим хүмүүс хүүхдийнхээ насыг илүү хэлж сургуульд оруулдаг явдал байгаа юм. Энэ бол сайн биш хэрэг, яагаад тэр вэ гэвэл дэндүү балчирдаад хичээл ойлгох нь муу байдаг юм гэж хэлж байжээ. Аав нь охиныхоо гарсан тэр жил бичиг муу мэддэг байжээ.

	Тэгээд хүүхэд гарсны баяр болж найр хийж байсан хүмүүс охиндоо нэр өг гэж шаардах дээр нь ойр байсан нэгэн номыг аваад түүний гарчгийг үсэглэн унштал, "Манай хэрэг үнэн, бид ялна" гэж байсныг уншаад ийм нэр өгсөн хэрэг байжээ.

	Хэрэв аав надад ийм нэр өгөөгүй ондоо нэр өгсөн бол хаанаас ийм хэрэг болох билээ. Миний энэ жил сургуульд орж чадахгүй болдог бол ганцхан ааваас л боллоо гэж бодоод бараг уйлахаа шахаж байсан ноднин жилийхээ хэргийг бодсоор байтал охины хүсэлтэй өглөө болж цонхны цаана гэрэл гарч нар тусаад, хүн амьтны хөл шуугиан хөдөлж эхлэв. Охин нүүр гараа угааж хувцсаа засаад бэлэн болов. Налайхын хоршооноос ахынхаа авчирч өгсөн ширэн сумкийг3 бариад толины өмнө очиж харав.

	Бичгийн сав нь арай томдсон мэт боловч их л зохисон шиг харагдана. Айлын хүүхдүүд зарим нь ах, эгчтэйгээ, зарим нь аав, ээжтэйгээ хамт сургуульд очихоор явцгааж байхыг хараад уйлахаа шахав.

	Энэ үед аав нь ачаагаа буулгаж, ээж нь үйлдвэрт шөнийнхөө ээлжит ажлыг арай дуусаагүй, ах нь, Налайх хот хоёрын хоорондох төмөр зам дээр нүүрс ачсан том бух тэргийг жолоодоод явж байгаа зэрэг цөм завгүй байгааг бодохгүй, ганцхан өөрийгөө сургуулийн газар хүргүүлэх хүн байхгүй яана. Хүүхдүүд яваад дуусах шиг санагдана. Одоо яана, сургуулиасаа хоцрох хэрэг боллоо, гээд байшин дотроо ийш тийш гүйж цухалдаж байв.

	Гэтэл хашааны хаалга онгойж, хамар хашааны жаал орж ирэв. Энэ хүүхэд Бид-Ялахыг бодвол нэг жилийн өмнө сургуульд орсон хуучин сурагч юм. Тэр хүүхэд байшинд орж ирэв. Тэгээд, танай ээж бид хоёрыг явж сургуульдаа хамт очоорой гэж утсаар хэлэв.

	За хоёул сургуульдаа очихоор явцгаая гэж хэлэхэд Бид-Ялахыг хөтлөн гарахад: Охин чи одоо нөгөөх даавуун сумкээ зүүгээд сургуулийн хүүхдүүдийг дагаад уйлж байсан жаал биш одоо чи сургуулийн сурагч боллоо гэж хэлэх шиг санагдаж байв. Охин нөгөөх жаалын хамт явсаар сургуулийн том хөх хаалгаар орлоо. Ингэж гэрэлт замдаа орохын анхдугаар босгоор алхан орсон энэ охины сэтгэл энэ үед чухам ямар янзтай байгааг хэн хэмжиж чадах бил ээ?

	 

	1948 он

	 

	
ШИНЭ ҮЕ

	Сумын төв дэх бага сургуулийн улаан буланд пиг дүүрэн хүн сууж байв. Хананд байгаа том цагийн урт богино хоёр зүү нь 12 дээр очиж 24 цаг болсныг зааж эхлэв. 

	Сургуулийн багш нөхөр Дашдорж, олны өмнө гарч өндөр дуугаар:

	— Хүндэт олон нөхөд өө! Одоо шинэ, хуучин хоёр он солилцох цаг боллоо гэж товчхон үг хэлэв. 1947 гэсэн том тоотой улаан даавуу мөрөвчилсөн цэл буурал өвгөн нэг талаас гарч, нөгөө талаас 1948 гэсэн тоотой гялалзсан жавхаатай залуу хүү гарч ирээд тэр хоёр тайзны гол дунд уулзан гар барилцав.

	Сталин, Чойбалсан нарын энх тайвны гэгээн нар ивээсэн чөлөөт монгол хүмүүс бид, бага биш амжилтыг үзүүлсэн 1947 оноо үдэн гаргаж бидний улам цааш цэцэглэн мандаж хөгжин бадрах гэрэлт шинэ үеийг нээн авчирч байгаа 1948 оноо хүндэтгэн хүлээж авъя гэсэн шиг бүх хүмүүс суудлаасаа босож нижигнэтэл алга ташив. 

	Хуралдагсдын дундаас нэгэн хүн

	— Маршал Чойбалсангийн нэрэмжит, манай анхдугаар таван жилийн төлөвлөгөөний анхдугаар жил болсон 1948 он, бидний ажлын их амжилтын он болох болтугай! гэж хэлсэнд хуралдагсад сүртэй чангаар ура хашхирав. Шинэ жилийн нээлтийн ажил үргэлжилж, багш сурагчид, эцэг эхүүд сумын төвийнхний хамт, гоёмсгоор чимэглэсэн ногоон модыг тойрч цэнгэлтэй сайхан тоглоом өрнөв. Өвлийн өвгөн хүрч ирээд, тус сургуулийн багш, онцгой ажиллагаатай нөхөр Өрнөхөд боодолтой бэлгийг гардуулан өгч үнсээд:

	— Хүү минь чи энэ 48 онд улам сайн ажиллаарай гэж хэлэв. Бэлгийг хүлээн авч байгаа Өрнөхийн сэтгэлд хэдхэн жилийн өмнө, өвөг ааваараа дүүрүүлээд, сумынхаа энэ бага сургуульд анх ирж байсан нялх бага цагийн нь явдал санагдав. Тэгэхэд би найман настай байсан, өвөг аав минь бас энэ өвлийн өвгөн шиг намайг үнсээд, миний ач хүү хичээл номдоо сайн суралцаарай гэж захиад бөвийтөл буцаад явж байж билээ гэж бодогдов. Тэр цагт би шинэ жил болно гэхэд гоё шинэ дээл өмсөнө. Бас их чихэр боов иднэ гэж баярладаг байж билээ гэж санагдав. Одоогоос яг нэг жилийн өмнө Улаанбаатар хотын багшийн сургуулийн байранд үеийн олон сурагч нөхөдтэйгөө хөгжилтэй сайхан тоглож байснаа бодов. Тэгэхэд бас өвлийн өвгөн хүрч ирээд “онц сайн сурагч Өрнөхөд шинэ жилийн баярыг хүргэе” гэхэд бүх багш сурагчид цөм босож баяр хүргэж байж билээ. Тэгэхэд би олон нөхдөөсөө сүрдээд чухам яах учраа сайн олохгүй дэмий л их баярлав. “Эрхэм сайн суралцахыг батлан илэрхийлье” гэж дөнгөж хэлж амжсан гэж бодогдов. 

	Багш Өрнөхийн энэ бодлыг өөрчлөх гэсэн шиг гурван настай нэг хөөрхөн сөөсгөр жаал эхийнхээ өвөр дээрээс буугаад, сүлд модыг тойрон тоглож байгаа ах эгч нартайгаа бүжиглэн тоглох санаатай паацганан гүйж явахыг хараад таван жилийн дараа энэ хүүхэд, найман нас хүрээд бас сургуулийн сурагч болсон байх болно. Тэгэхэд манай сумын төв хэчнээн их өөрчлөгдсөн байх бол, таван жилийн дараа болох шинэ жилийн тэр нэгэн шөнө, энэ газар цахилгаан дэн гялалзсан өндөр сайхан барилгуудтай хөгжилтэй хөөрхөн хот болсон байна. Тэр хотын гудамжаар машинууд зөрж, аймгаас сумынхаа ачаа барааг тээвэрлэн ирж байна. Тэгэхэд ердийн хөсөг багуудын хооронд явдаг болсон байна. Бид шинэ жилийхээ мэдээг аймгийн төвд цахилгаан утсаар нэвтрүүлж, айлуудын гэрт Улаанбаатарын радиог сонсон, улаан буланд киноны аппарат даржигнаж сумын клубт ямар нэгэн том жүжиг тоглож байна. Тэр үед хүн, малын их эмч нарын газартай, одоо байгаа бага сургуулиас гадна, дунд сургуультай болсон байна. Одоо миний ангид суралцаж байгаа энэ томоогүй жаалууд бүгд тэр дунд сургуульд шилжин орсон байна. Тэр цагийн багууд одоогийн сумууд шиг болон хөгжсөн байх болно. Би Зөвлөлт улсад явж суралцах гээд Улаанбаатар хотоос төмөр замын буудал дээр очоод Улаанбаатараас шууд Москва хотод буух галт тэргэнд суугаад алсыг зорин хөдөлж байна гэх зэрэг олон зүйлийг бодон бодсоор шөнийн турш тоглож байгаад түр амрах гэж хүүхдүүдээ дагуулаа гадаа гарч ирэхэд “Та нар одоо сургуульдаа онц сайн суралцаж улс нийгэмдээ их амжилтыг бүтээцгээ! Та нарын өмнө алдарт таван жилийн төлөвлөгөө гэрэлт зам болон тодорч байна. Энэ цаг минутаас түүхт шинэ үе эхэллээ!” гэсэн шиг Цогт Хайрхан уулын дээгүүр 1948 оны нэгдүгээр сарын 1-ний өглөөний нар гэрэлтэн мандаж байлаа.

	Энэ бол манай түүхэнд шинэ үеийг нээн авчирч байгаа түүхт өглөө юм.

	 

	1947 он

	 

	
АМГАЛАН

	(Өгүүллэг)

	 

	Дондогийг хашааныхаа хаалгаар ороход, шөнийн нэг цаг хагасын яндан дуугарч байлаа. Байшингийн цонхоор гэрэл тусаж цонхны цаана ямар нэгэн хүн сууж байгаа сүүдэр харагдав.

	Ийм орой болсон хойно манай энд хэн ингэж сууж байдаг бил ээ? Өнөө шөнө Цэрмаа шөнийн ээлжийн ажилд явсан байх ёстой. Хүү минь унтаагүй сууж байгаа юм болов уу? гэж бодсоор явж байшиндаа орлоо. 

	Гэтэл хүү Амгалан нь унтаагүй сууж байна. Амгалан залхуурсан нүдээр байшингийн туургыг ширтэж ширээн дээр тохойлдож, шанаагаа тулаад их бодлого болсон байртай сууж байв.

	Түүний өмнө улаан ногоон харандаагаар зурж тэмдэглэсэн Пионерын үнэн сонин овоолгоотой харагдана. 

	Дондог, хүүгийнхээ зовж шаналсан байдлыг ажиглаж хараад:

	— Миний хүү унтаж байхгүй яагаа вэ? гэж асуув. 

	Амгалан, 

	— Зүгээр аав аа! Би бага зэрэг сонин уншаад сууж байна гэж хариулав. 

	Дондог:

	— Хүү минь, бие чинь зүгээр биз? гэж асуув. 

	Амгалан:

	— Зүгээр, зүгээр гэж хариулав. 

	Дондог, 

	— Унт унт хүү минь, өглөө эрт дүнгийн хуралтай шүү гэж хэлсэнд Амгалан:

	— Аав аа! Та унтаж бай! Миний нойр хүрээгүй байна гэж хэлээд санаа алдав. Дондог улам зовж:

	— Миний хүү юу бод оо вэ? Аавдаа хэл! гэсэнд Амгалан:

	— Онц юм бодоогүй гэхээс өөр юү ч хэлсэнгүй.

	Дондог, цахилгаан данхандаа цай халааж уув. Түүнээс хүүдээ өгсөнд тэр ер уусангүй. Шүүгээгээ уудалж баавгайтай чихэр гаргаж өгсөнд бас авсангүй. Дондог хүүгийнхээ зөрүүд зантайг мэдэх тул олон таван юм асуухаа болив.

	Энэ бас хачин зантай хүүхэд шүү. Бодож санасан зүйлээ барагтай бол ил гаргаж хүнд хэлэхгүй, тэгж тэгж нэг дуу гарахаараа чансаатайнхан үг хэлдэг тийм зантай хүүхэд юм даа. 1941 оны зургаадугаар сарын хорин хоёрын өдөр энэ хүүхэд бас нэг иймэрхүү царайтай байж билээ. Гэвч одоо дайн дажин байхгүй. Энх тайван цаг болоод байхад энэ хүүхэд бас ямар юмаа ингэж их сүрхий онцлон бодсон юм бол? гэж бодоод унтахаар тасалгаандаа орлоо.

	Дондог нэлээд сэрүүн хэвтээд өндийж харав. Амгалан бас л суусаар байна.

	Тэр ер унтах царай алга, миний хүү яагаа юм бол, ийм байдаггүй үргэлж баяр баясгалантай байдаг хүүхэд юм сан. Хүүгээ сургуульд ороогүй байхад нь хоршооноос нэг дэвхэрдэг "Төмөр мэлхий" авчирч өгөхөд энэ маань тэр дор нь эвдэлж орхиод задлан үзэж байж билээ. 

	Тэгэхэд нь би:

	— Миний хүү тоглоомоо юунд эвдлээ вэ? гэхэд Амгалан:

	— Яаж хийсэн юм бол, яагаад энэ ингэж дэвхэрч байдаг юм бэ? гэж үзэж байна гэж хэлж байж билээ. 

	Ер нь ганц тэр ч биш оньст тоглоомыг учрыг нь олох гээд заавал задалдаг байсан хүүхэд юм.

	Одоо Амгалан оньст тоглоомыг хийх уран дархан болжээ. Нисэх онгоц хийхдээ бүр ч гойд сайн хийдэг.

	Тийм учраас сургуулийн дэргэдэх уран дархны бүлгэмийн удирдагчаар сонгосон хэрэг байх даа. Энэ бүлгэмийн хүүхдүүдийн хийсэн онгоцнууд чанарын талаар сүүл сүүлдээ улам сайн болж байх шиг, хүү минь ямар нэгэн шинэ онгоц хийх тухай төлөвлөн бодож байгаа юм болов уу? Тийм бол аавдаа хэлээсэй, асуух юм байвал асуугаасай. 1941 оны 6 дугаар сарын 22-ын орой Амгалан надаас:

	— Аав аа! Би одоо юу хийвэл таарах вэ? Маршал Чойбалсан юу гэж хэлсэн бэ? гэхэд нь би:

	— Чи сургуульдаа онц сайн суралц! "хэн юү хийж чаддаг бүхнээ фронтод зориулан туслах хэрэгтэй" гэж Маршал Чойбалсан хэлсэн юм гэхэд Амгалан:

	— Аа тийм үү? Би их сайн мэдэж авлаа гэж хэлээд түүнээс хойш үүрүүлэх гэдгээ байж чихэр нэхэхээ больж шөнө орой болтол хичээллэж байдаг болж билээ. Тэгээд ч онц сайн суралцаж байсан юм. Бид ч гэсэн мөн л ажил хөдөлмөртөө чармайн зүтгэсээр л байв. Сар жил гэдэг ч харвасан сум шиг хурдан өнгөрч нэг мэдэхэд 1945 оны тавдугаар сарын 9- ний өдөр, жирийн нэг өглөө байлаа. Би ажилдаа очоод бичгийнхээ шүүгээг дөнгөж онгойлгож байтал утас дуугарлаа. Харилцуурыг автал, нэг сандарсан хүүхэд нэр ус ч асуулгүй

	— Байна уу? Байна уу? Аав аа! Манайхан Берлин хотыг эзэлж, Герман бүрмөсөн дарагдаж гэнэ. Бид өнөөдөр сургууль хийхгүй. Одоо жагсах гэж байна. Би харьж шинэ дээлээ өмсье. Та одоо хариарай, бушуулаарай! гэж хэлж байв. Би таньсан боловч, чи хэн бэ? гэж асуусанд тэр, би Амгалан байна гэж хэлээд утсаа тасалчхав. Энэ цагт би ч гэсэн мөн л хүн хэлэлтгүй сэтгэл хөдөлж зүрх хөөрөөд ямар нэгэн хүнд юм үүрч явснаа буулгаж хөнгөн болсон шиг болоод бушуухан шүүгээгээ цоожлоод гарах гэтэл бас утас дуугарлаа. Харилцуурыг авахад манай намын үүрийн дарга Жамба ярьж байв. Тэр хүн эх орны дайн ялалттайгаар дууссан тухай баяр хүргэж байна.

	Түүнтэй ярьж дуусаад гарах гэж үүд рүү очтол бас утас дуугарлаа.

	За яршиг бушуухан харьж жагсаалдаа очъё. Түлхүүр надад байгаа, нөгөө хоёр минь намайг хүлээн сандарч байгаа байх гэж бодсоор гэртээ гүйн гүйсээр хүрч ирэхэд хүү минь аль эрт хүрээд ирсэн, аав та яасан удаан ирэх юм бэ? Би жагсаалд явах гэж яарч байна гэж хэлээд сандарч байж билээ гэх зэрэг хэдэн жилийн өмнө болж өнгөрсөн явдлуудаа эргэж бодсоор хэвтэж байлаа. Тэгээд маргаашийнхаа хийх ажлыг төлөвлөн бодсоор унтжээ. Тэгээд нойрноос сэртэл 6 цаг шахаж байв. Дондог үргэлж эрт босдог заншилгүй боловч, таван жилийн төлөвлөгөөт ажил эхэлснээс хойш өөр нэг газартай уралдаан байгуулснаас хойш дандаа эрт босдог болжээ. Амгалангийн сууж байсан бичгийн ширээн дээр тэмдэглэлийн дэвтэрт бичиж байгаад дутуу орхисон бичиг харагдав. Дондог хүүгийнхээ бичсэн зүйлийг хамаагүй үздэггүй заншилтай боловч түүний сэтгэл тавгүй болсон учрыг мэдэх гэсэн юм шиг тэр бичгийг авч үзлээ. Амгалан ингэж бичсэн байлаа.

	 

	... Би одоо аав, ээждээ юү гэж хэлнэ. Багш сурагчдынхаа нүүрийг яаж харна. Над шиг ийм хэлсэн үгэндээ эзэн болж чаддаггүй муу амьтан гэж энэ орчлонд байдаг бол уу? Манай орон даяар газар сайгүй таван жилийн төлөвлөгөөт их ажил хөдөлмөр буцлан оргилж байна. Жилийнхээ төлөвлөгөөг эхний дөрөв, таван сард биелүүлсэн сайчууд олон олноор төрж байхад би бүх хичээлдээ онц суралцаж чадна гэж амлаад энэ шалгалтад арван дөрвөн хичээлд онц шалгагдсан боловч нэг хичээлд онц авч чадаагүй дөнгөж сайн авсан хойно ямар тус байх вэ!.. 

	 

	гэж бичсэнийг үзээд, Дондог хүүгийнхээ зовж шаналсан учрыг бүрэн ойлгов.

	1948 он

	 

	
ХҮҮХДИЙН БИЧСЭН ШҮЛЭГ

	Сүхийнх энэ орой тун их хөл хөгжөөнтэй байлаа. Эцэг Балжир нь дотно хэдэн нөхөдтэйгөө ширээ тойрон суугаад, ямар нэгэн хөгжилтэй яриа дэлгэж, инээлдэн шуугьж байлаа. Харин эх Содном нь гал тогооны тасалгаанд зочдоо дайлах хоол хийж байлаа.

	Сүх уг нь их ажилсаг хүүхэд юм сан, энэ өдөр аавынхаа ярианд ч оролцолгүй, эхийнхээ ажилд ч туслалцахгүй, тасалгаандаа гав ганцаар сууж өөрөөс нь ондоо хүн учрыг нь олохооргүй баллаж хассан, нэмж оруулсан нэгэн бичгийг яаралтай хуулан бичиж байв.

	Эх нь энэ орой баяр баярын дээдээр баярласан царайтай байв. Энэ залуу эмэгтэй багш өнгөрсөн хаврын хичээлийн шалгалтаар дааж авсан анги нь зуун хувиар суралцсан дүнтэй шалгагдахад нэг ингэж баярлаж байсан юм байжээ.

	Содном долоо найман жил багшлахдаа, ер нь ангиа сул муу дүнтэй байлгаж ер үзээгүй багш юм. Эцэг нь бүр ч эхээс нь илүү хөгжилтэй байгаа бололтой дуу шуу болж чанга чанга инээж байх нь сонсогдлоо. Олон таван үггүй дуу шуугиан багатай энэ хүн 1949 оны эхээр үйлдвэр дээр ажиллах таван жилийхээ төлөвлөгөөг биелүүлж, зургаа дахь жилийхээ ажилд шилжин орсон тэр өдөр л яг нэг ийм хөгжилтэй байжээ. Сүх ч гэсэн бас эцэг эх хоёроосоо хоцрохгүйг хичээдэг хүүхэд юм. Тийм ч учраас бага сургуульд хоёр жил суралцахдаа дандаа онц сайн дүнтэй суралцаж байгаа юм.

	Ширээ тойрон суусан энэ хэдэн хүн ганцхан шинэ төмөр замын тухай баясан ярилцаж байгаа боловч түүнийг бодохдоо өөр өөрийнхөө эрхлэн байдаг ажил хэргийн үүднээс үзэж түүнийхээ ашиг тустай холбон бодоцгоож байлаа. Сүхийн аав Балжир, “манай үйлдвэр үүний өмнө шинэ машин техник авчирч үйлдвэр дээрээ тавих гэхэд ачааны машин даахгүй бэрхшээлтэй байдаг сан, одоо галт тэргэнд ачаад санаа амар авчирч болно” гэж бодож байхад түүний хажууд сууж байгаа тээврийн газрын нэг ажилтан “Алтанбулагийн замд явж байсан олон зуун машин одоо тэр ажлаасаа чөлөөлөгдөж, аймгуудад бараа тээвэрлэх болно” гэж бодож байлаа. Худалдааны газрын ажилтан нэг нөхөр нь бодохдоо, “манайх одоо захиалгатай бараагаа зөөж авахад хөсөг дутагдана гэдэг зүйл байхгүй боллоо” гэж бодож байх жишээтэй байцгаав.

	Содномын хийсэн олон төрлийн хоол ширээ дүүрэн өрөгдөөд, бас шүүгээнээс хэдэн шил юм гаргаж ирэв. Балжир, ажлын их амжилт гаргасан жилээ ганцхан ударникийн сайн өдөр л хоёрхон хундага уухаас биш, бусад цагт архийг амандаа ойртуулж үзээгүй хүн юм. Энэ орой нөхөдтэйгөө хөгжих нэг жаахан юм уухад бэлэн байгаа бололтой байна. Октябрийн социалист их хувьсгалын 32 жилийн ойг угтаж тус тусынхаа эрхэлсэн ажил дээр их амжилт гаргах гэж өдөр шөнөгүй чармайн зүтгэсэн энэ хүмүүс тэр амжилтаа гаргаж их л баяр хөгжөөнтэй байгаа юм ажээ. Ширээн дээр байгаа архинаас нэг нэг хундага хийж бариад, “шударга хүн төрөлхтний эв найрамдал, энх тайвны үнэнч түшиг болсон их Зөвлөлт гүрний чин сэтгэлт ард түмний төлөө, шинэ төмөр зам байгуулж өгсний төлөө нэг хундага ууя” гээд өргөтөл Сүх нэг бичиг бариад тасалгаанаасаа гүйн гарч ирээд;

	— Аав аа! Би нэг шүлэг бичсэн шүү түүнийгээ танд уншиж өгөх үү? гэснээ, гаднаас олон хүн байхыг хараад, царай нь час улаан болж шүлгээ ардаа бариад, хойш ухарч байлаа.

	— За хүү минь тэр шүлгээ бидэнд уншиж өг гэж нэг хүн шаардсанд аав нь:

	— Тэг, тэг миний хүү унш! гэлээ. Эх нь ч бас унш л даа гэв.

	Сүх аргагүй болж хоолойгоо засаад шүлгээ уншсан нь:

	 

	Тунгалаг Сэлэнгэ мөрөн

	Далайг зорин урсдаг шиг

	Тунгаамал ган замаар

	Москваг зорин очно.

	Замагтай усыг дагаад

	Шувуу болгон цугладаг шиг

	Замын энэ шугамыг дагаад

	Шинэ хөгжил цуглана. 

	Мандах коммунизмын

	Гэрэлт од Москватай

	Манай Монголын нийслэлийг

	Шууд холбож өглөө.

	Эрхт монголын хүүхэд бид

	Энэ замаараа аялж

	Их Сталины багачуудад

	Айлчлан очиж золгоно. 

	Орос, монгол хэлээр

	Эв найрамдлын дууг дуулж 

	Олон аавын хүүхдүүдтэй

	Энгүй дотно нөхөрлөнө. 

	Атар хээр талын дундуур

	Ган зам шугам татан зурайгаад

	Ард монголын Улаанбаатар

	Олон замын төв бэлчир болно 

	 

	гэж уншиж дууссанд 

	— Хүүхэд бичсэн гэхэд аятайхан л шүлэг болжээ. Манай нэрт шүлэгч нарт үзүүлээд сонины газар явуулбал зүгээр юм биш үү гэж нэг хүн хэлэхэд, Сүхийн царайд баярын гэрэл тодорч байлаа.

	— Тэгээд одоо энэ хундагыг юуны тухай уух болж байна даа? гэсэнд Балжир, 

	— Би бодож байна. Дээр хундага өргөх гэсэн саналтайгаа хамтатгаад миний хүүгийн хэлсэн тэр олон салаа болон хөгжих шинэ төмөр замын төлөө! Манай эх орны хөгжлийн саруул сайхан замын төлөө! Манай итгэлт хань Зөвлөлтийн ард түмэн, суут их Сталины төлөө хундагаа өргөе! гэсэнд хундагыг цөм нэг зэрэг, дээр өргөцгөөлөө.

	 

	1949 он

	 

	
ОХИН ДАРЬ

	(Өгүүллэг)

	 

	Охин Дарь, шинэ дээлээ өмсөж, хурдан морины жижиг эрээн эмээлийг тохоод хайртай цоохор морио унаж, аавынхаа хамт, шаргалтан байгаа их хөндий талын дундуур тоос татуулан давхиж явахдаа, энэ зун сумын наадамд очоод, хурдан морь унаж, мөн энэ талын дундуур уралдаж явснаа санаж сэтгэл нь их хөдлөөд хойтон жил намайг есөн нас хүрлээ гээд хурдан морь унуулахаас арай хасчихгүй байгаа даа? Хэрэв тэгвэл би ааваасаа салахгүй гуйж, заавал хурдан морь унаж уралдах юм сан, тэгээд би хурдан хээр морио унаж энэ жилийх шигээ түрүүлнэ. Түрүүлж ирээд цоллуулж байхад мөн ч бахтай сайхан шүү. Би сургуульд суралцахдаа бас л хурдан морь унаад түрүүлдэг шигээ түрүүлж байх юм сан. Хавар сургуулиас буцаж ирэхэд, миний цоохор морь ямар болоод байх бол, хэвээрээ байх болов уу? гэх зэрэг олон зүйлийг бодсоор явж хамар даваан дээр гарч иртэл сумын төвийн жижиг цагаан байшингууд цайран ярайж харагдлаа. 

	Хоёул яаран явсаар, сумын захиргааны хойд талд байгаа ногоон дээвэртэй урт цагаан байшингийн дэргэд ирж, мориноосоо бууж, богцтой юмаа барьсаар явж, сургуулийн захирлын суудаг том цагаан гэрт орлоо. Намрын бүлээн салхи сэнгэнэн үлээсэн энэ өдөр, сумын төв их хөл хөгжөөнтэй байгаа юм байна. Тал талаас, морьтой, морин тэрэгтэй, эцэг, эхүүд, хүүхэд багачуудаа дагуулан, бөөн бөөнөөр ирцгээж байлаа.

	 

	* * *

	 

	Сумын төв дэх, эмийн үнэр ханхалсан жижиг модон байшинд, цагаан хувцастай эмч хүүхний өмнө зогсож байгаа, бяцхан охин Дарь, “За байз, юу болдог бол? Ноднин жил мориноос унаад гэмтсэн гарыг минь, энэ эмч яагаад ингэж сүрхий дахин дахин үзээд байгаа юм бол, гай болоод намайг сургуульд оруулахгүй гэх юм биш байгаа даа? Хэрэв тэгвэл би одоо яадаг юм бил ээ? Сургуульд заавал орно гээд л салахгүй гуйгаад байвал яадаг бол?” гэж бодоод, эмчийн, жижиг цаасан дээр бичиж байгаа хэдэн үгийг чухам юу гэж бичиж байгаа юм бол гэсэн янзтай гөлрөн харж байв.

	Гэтэл эмчийн амнаас "тэнцэнэ" гэдэг ганцхан үгийг сонсоод, охин Дарь олон үггүй год гээд гарлаа. Гадаа хүлээн ядаж байсан аав нь, 

	— За яав, охин минь, сургуульд орох болов уу? гэж сандран асуусанд охин, 

	— Аав аа! Би сургуульд орох боллоо гэж хэлээд баярлан дэвхцэж байлаа, аав нь:

	— За тэгвэл яамай, миний ганц хүсэл бүтлээ гэж хэлээд охиныгоо дагуулан явж, сургуулийн захирлын гэрт дахин очлоо. 

	Сургуулийн захирал Дарийн аав хоёр, цаг шахам ярилцсаны дараа Дарийн аав морио аваад буцах боллоо. 

	Аав нь явахынхаа өмнө охиндоо, захиж хэлсэн нь:

	— За миний охин, багшийнхаа хэлсэн үгнээс гарахгүй байж, зааж өгсөн ном эрдмийг хичээн суралц, гэр орноо санаж болохгүй, бидний гар дээр байдаг шиг чинь байлгана. Хүүхэдтэй нийлж, тархигүй загнаж болохгүй. Аав нь удахгүй эргэж ирнэ гэх зэрэг олон зүйлийг захиад, цулцгар бор хацар дээр нь үнсээд, мориндоо мордож, давхин явлаа. 

	Намрын хурц шаргал нарны туяан доогуур цэнхэртэн байгаа хөндий талын дундуур сүүмэлзэн далд орж байгаа аавынхаа хойноос гөлрөн харж зогссон, сөөсгөр жаал, байрандаа буцаж ирээд баясгалант олон хүүхдийн дунд ороод, хөгжилтэй тоглоомоор тоглож гарлаа.

	 

	* * *

	 

	Охин Дарь, нэг хоносны дараах өглөө, шил толь болон гялалзсан сайхан тасалгаанд орж, ширээний ард суугаад, сургуулийн ташуу шугамтай дэвтэр дээр хөх чернилээр анх удаа "а" гэж эхлэн бичлээ. Энэ бол охин Дарь, харанхуй мөрнийг соёлын гүүрээр гарч, эрдмийн хаалгаар орохын алтан түлхүүрийг гартаа бариад, шинжлэх ухааны гэгээн нарыг үзэх замдаа шулуудан орж, байгаа нь энэ юм.

	 

	1946 он

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	УЛСЫН ХЭВЛЭХ ҮЙЛДВЭР

	УЛААНБААТАР 1950

	 

	Ред. Б. Авирмид

	Хян. З. Даваасүрэн

